PROJEKTAS

**LAZDIJŲ RAJONO SAVIVALDYBĖS TARYBA**

# SPRENDIMAS

**DĖL TAKSI STOTELIŲ ĮRENGIMO LAZDIJŲ RAJONO SAVIVALDYBĖS TERITORIJOJE TVARKOS APRAŠO PATVIRTINIMO**

2020 m. spalio 23 d. Nr. 34-541

Lazdijai

Vadovaudamasi Lietuvos Respublikos vietos savivaldos įstatymo 6 straipsnio 32 punktu, 16 straipsnio 4 dalimi, Lietuvos Respublikos kelių transporto kodekso 4 straipsnio 3 dalimi, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“, 13 punktu, Lazdijų rajono savivaldybės taryba n u s p r e n d ž i a,

Patvirtinti taksi stotelių įrengimo Lazdijų rajono savivaldybės teritorijoje tvarkos aprašą (pridedama).

Savivaldybės merė Ausma Miškinienė

Rimvydas Kupstas, tel. 8 694 53 212

PATVIRTINTA

Lazdijų rajono savivaldybės tarybos

2020 m. spalio d.

sprendimu Nr. 5TS-

**TAKSI STOTELIŲ ĮRENGIMO LAZDIJŲ RAJONO SAVIVALDYBĖS TERITORIJOJE TVARKOS APRAŠO PATVIRTINIMO**

**I. BENDROSIOS NUOSTATOS**

1. Taksi stotelių įrengimo Lazdijų rajono savivaldybės teritorijoje tvarkos aprašas (toliau – Tvarkos aprašas) nustato taksi stotelių Lazdijų rajono savivaldybės teritorijoje įrengimo tvarką.

2. Aprašas privalomas vežėjams, taksi vairuotojams (toliau – vairuotojai), taip pat keleiviams, besinaudojantiems taksi paslaugomis Lazdijų rajono savivaldybės teritorijoje.

3. Šiame apraše vartojamos sąvokos:

3.1. Vežėjas – fizinis arba juridinis asmuo, įregistruotas įstatymų nustatyta tvarka ir turintis Lietuvos Respublikos susisiekimo ministerijos nustatyta tvarka išduotą leidimą vykdyti keleivių vežimo už atlygį lengvaisiais automobiliais taksi veiklą;

3.2. Taksi – motorinė kelių transporto priemonė, skirta keleiviams ir bagažui vežti, turinti ne daugiau kaip 9 sėdimąsias vietas, įskaitant vairuotojo vietą, pritvirtintą taksi valstybinio registracijos numerio ženklą, įrengtą taksometrą bei atpažinimo ženklą – plafoną ir atitinkanti lengviesiems automobiliams taksi keliamus techninius reikalavimus;

3.3. Taksi stotelė – tai Kelių eismo taisyklėse nustatytu ženklu pažymėta vieta, skirta taksi automobiliams stovėti;

3.4. Taksi paslauga – keleivio vežimas lengvuoju automobiliu taksi, keleivio laukimas esant įjungtam taksometrui, važiavimas pagal taksi užsakymą, keleivių laukimas.

**II. SKYRIUS**

**TAKSI STOTELĖS**

4. Taksi stotelėse turi būti pastatytas nurodomasis kelio ženklas Nr. 549 „Taksi stotelė“ su stotelės pavadinimu. Po ženklu gali būti tvirtinama lentelė su papildoma informacija keleiviams.

5. Taksi stotelėje stovėti gali tik taksi paslaugą teikiantys vežėjai, turintys teisės aktų nustatyta tvarka išduotą leidimą vežti keleivius lengvuoju automobiliu taksi.

6. Taksi stotelių įrengimą organizuoja Lazdijų rajono savivaldybės administracija, atsižvelgdama į jų poreikį, technines bei finansines galimybes, o jas prižiūri seniūnijos, kurių teritorijoje įrengtos stotelės.

**III. SKYRIUS**

**TAKSI STOTELIŲ ĮRENGIMAS**

7. Vežėjai, pageidaujantys taksi stotelės įrengimo, motyvuotu prašymu kreipiasi į Lazdijų rajono savivaldybės administraciją, kuri pateikia prašymą nagrinėti Lazdijų rajono savivaldybės saugaus eismo komisijai. Prašymas nagrinėjamas teisės aktų nustatyta tvarka ir terminais.

8. Lazdijų rajono savivaldybės administracijos direktorius gavęs Lazdijų rajono savivaldybės saugaus eismo komisijos išvadą, priima sprendimą dėl taksi stotelės įrengimo.

9. Priėmęs sprendimą įrengti taksi stotelę, Lazdijų rajono savivaldybės administracijos direktorius įsakymu įpareigoja Lazdijų rajono savivaldybės administracijos Vietinio ūkio skyrių pastatyti nurodomąjį kelio ženklą Nr. 549 „Taksi stotelė“ savivaldybei priklausančiame vietinės reikšmės kelyje arba kreipiasi į Lietuvos automobilių kelių direkciją prie Susisiekimo ministerijos dėl minėto kelio ženklo pastatymo valstybinės reikšmės kelyje.

**IV. SKYRIUS**

**BAIGIAMOSIOS NUOSTATOS**

10. Tvarkos aprašas yra keičiamas, pripažįstamas netekusiu galios Lazdijų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL TAKSI STOTELIŲ ĮRENGIMO LAZDIJŲ RAJONO SAVIVALDYBĖS TERITORIJOJE TVARKOS APRAŠO PATVIRTINIMO” PROJEKTO**

**AIŠKINAMASIS RAŠTAS**

2020-10-01

Lazdijai

Lazdijų rajono savivaldybės tarybos sprendimo ,,Dėl taksi stotelių įrengimo Lazdijų rajono savivaldybės teritorijoje tvarkos aprašo patvirtinimo“ projektas parengtas vadovaujantis Lietuvos Respublikos vietos savivaldos įstatymo 6 straipsnio 32 dalimi, 16 straipsnio 4 dalimi ir 18 straipsnio 1 dalimi, Lietuvos Respublikos kelių transporto kodekso 4 straipsnio 3 dalimi, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“, 13 punktu.

***Šio sprendimo projekto tikslas –*** sprendimu bus nustatoma taksi stotelių įrengimo tvarka Lazdijų rajono savivaldybės teritorijoje. Vadovaujantis naujos redakcijos Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių 13 punktu „Taksi stotelės įrengiamos savivaldybių nustatyta tvarka“. Iki šio sprendimo projekto rengimo tokia tvarka Lazdijų rajono savivaldybėje nebuvo nustatyta ir teisės aktai iki Taksi taisyklių 2020-01-03 redakcijos neįpareigojo to atlikti.

***Kaip šiuo metu yra sprendžiami projekte aptarti klausimai*** – iki šio sprendimo projekto parengimo tokia tvarka Lazdijų rajono savivaldybėje nebuvo nustatyta, nes teisės aktai iki Taksi taisyklių 2020-01-03 redakcijos neįpareigojo to atlikti ir buvo nereglamentuojama.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** *–* priėmus šį Lazdijų rajono tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados –*** dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Biudžeto, finansų ir turto valdymo skyriaus vyr. specialistas Rimvydas Kupstas.

Biudžeto, finansų ir turto valdymo skyriaus vyr. specialistas Rimvydas Kupstas